## El CDTM consolida la seua presència a València com a motor de connexió entre talent universitari, innovació i empreses

*** L’aliança estratègica entre la Generalitat, l’Ajuntament de València, la UPV i la UV consolida la ciutat com a node clau de l’ecosistema europeu d’innovació
* L’augment del pressupost per a 2025 per part de la Generalitat reforça el compromís institucional amb la iniciativa**

El Center for Digital Technology and Management (CDTM), referent europeu en formació, innovació i mamprenedoria, celebra l’impacte de les seues primeres promocions a València quasi dos anys després de la seua arribada a la ciutat. Des del seu establiment, el CDTM s’ha posicionat com un actor clau en la connexió entre el talent universitari i empreses capdavanteres, impulsant la innovació i la mamprenedoria tecnològica.

L’expansió del CDTM a València forma part d’una aliança estratègica entre la Generalitat, mitjançant la Conselleria d’Educació, Cultura, Universitats i Ocupació, l’Ajuntament de València (per mitjà de Valencia Innovation Capital) i les dos universitats públiques de la ciutat: la Universitat Politècnica de València (UPV) i la Universitat de València (UV). Esta col·laboració consolida València com un node essencial dins de l’ecosistema europeu d’innovació.

La secretària autonòmica d’Universitats, Esther Gómez, ha afirmat que, des de la Generalitat, “confiem plenament en el valor del CDTM València: formació de talent local, connexió internacional i una aposta ferma per la innovació empresarial i la mamprenedoria tecnològica. Per això, hem decidit augmentar un 68 % el seu pressupost per a 2025”.

Situat en el complex La Harinera, el CDTM València replica el model d’èxit desenrotllat a Munic fa 25 anys, integrant els millors estudiants interdisciplinaris de la UPV i la UV. El seu programa insígnia, el *Honours Degree in Technology Management* (diploma d’especialització interuniversitari de la UPV i la UV), permet als participants treballar en projectes reals al costat d’empreses líders com Rover Grupo, Lufthansa Technik o Vicky Foods, abordant reptes actuals de l’àmbit tecnològic. Per a les empreses, col·laborar amb el CDTM representa una oportunitat estratègica per a accedir a noves idees, connectar amb el talent local i enfortir la seua aposta per la innovació.

“La col·laboració poblicoprivada del CDTM és un model provat d’èxit, com demostra la seua trajectòria a Munic. Des de l’Ajuntament, creiem que esta iniciativa ajudarà València a retindre talent tecnològic i generar ocupacions d’alt valor afegit”, ha subratllat la regidora de Turisme, Innovació i Captació d’Inversions de l’Ajuntament de València, Paula Llobet.

Entre els projectes desenrotllats destaca la col·laboració amb Rover Grupo, centrada en el futur digital del sector d’infraestructures. “L’I+D+i ha sigut sempre una aposta ferma en Rover Grupo. La nostra aliança amb el CDTM ens permet traduir eixa innovació en propostes concretes per als desafiaments actuals del sector”, ha explicat Lisardo Font, director d’Innovació de la companyia.

A més, el CDTM València ha enfortit vincles amb l’ecosistema mamprenedor local, col·laborant amb firmes tecnològiques com Nespra i S2 Grupo, i ampliant la seua presència internacional gràcies a la seua aliança amb Startup Valencia. Esta connexió ha facilitat l’aterratge de *start-ups* bavareses en esdeveniments com el Valencia Digital Summit (VDS), consolidant, així, València com un pont estratègic entre ecosistemes tecnològics.

“Com vaig poder observar durant la meua etapa a Alemanya, la formació innovadora és clau perquè les empreses retinguen talent. Iniciatives com el CDTM són fonamentals per a construir eixe vincle”, ha comentat el cofundador del CDTM València i alumne del programa a Munic, Ferran Pla Cardona.

Des de 2023, més de 50 estudiants han obtingut el títol interuniversitari de la UV i la UPV, *Honours Degree in Technology Management*. Molts d’ells ja lideren projectes mamprenedors d’alt impacte. És el cas d’Alejandro Atienza, reconegut amb el Premi Jove Talent 2024 en la Nit Biotec pel seu innovador projecte Ajax DNA. “Treballar amb grans empreses em va ensenyar a entendre els seus reptes des de dins. El CDTM em va donar les ferramentes, la mentalitat i la confiança per a mamprendre el meu propi camí”, ha assenyalat.

La seua *start-up* ha sigut seleccionada per al programa d’acceleració de Lanzadera, igual que la de Berkay Süleyman Dik, també exalumne del CDTM València, que va rebre una menció especial en els Premis Valencia Innovation Capital.

Amb un model que integra excel·lència acadèmica, visió internacional i experiència pràctica, el CDTM València continua consolidant-se com un dels principals impulsors de la innovació, la mamprenedoria i el talent tecnològic, no només a València, sinó també en el panorama europeu. El centre roman obert a noves col·laboracions amb empreses interessades a formar part de la seua xarxa d’innovació i contribuir al creixement d’este ecosistema emergent.

Fecha: 24/04/2025